KYK: Inwoners sê Mashaba moet Alex besoek | Netwerk24
Deur Werner Beukes 03 April 2019 12:20
Betogende inwoners van Alexandra in die noorde van Johannesburg het Woensdag daarop aangedring dat Herman Mashaba, burgemeester van die metro, hulle oor die gebrek aan dienslewering en ander kwessies moet kom toespreek.
Betogers het van vroegoggend af die in-en-uitgang-roetes in Alexandra, Johannesburg, met rommel en brandende bande versper.Foto: Twitter
“Ons sal betoog so lank as wat dit nodig is,” het Shando Mfazwe, ’n gemeenskapsleier, gesê. Foto: Twitter
Betogers het van vroegoggend af verskeie in-en-uitgang-roetes met rommel en brandende bande versper. Hulle het ook vroeër probeer om hul protesoptrede na die N3-snelweg uit te brei, maar is deur polisiebeamptes gestuit.
“Op die oomblik is daar mense wat in groepies saamdrom, betoog en bande brand. Geen beserings is tot dusver aangemeld nie,” het kol. Lungelo Dlamini, polisiewoordvoerder, aan Netwerk24 gesê.
“Ons sal betoog so lank as wat dit nodig is,” het Shando Mfazwe, ’n gemeenskapsleier, gesê. Volgens hom is die inwoners van Alexandra ontevrede oor die swak gehalte van dienslewering en die toename van buitelanders. “Hulle vat nie net ons werkgeleenthede en HOP-behuising van ons af weg nie, maar rig hul eie strukture op. Dié toestande dra by tot die hoë vlak van misdadigheid. Ons wil hê dat die metroraad werk moet maak van kwessies in Alex. As dit moet, sal ons vergaderings bywoon om oplossings te vind. Dit wil voorkom asof hulle van ons vergeet het. Ons sal voortgaan met ons massabetogings totdat die Johannesburg-metro hier ingryp en sy werk doen,” het Mfazwe gesê.
Volgens Wayne Minnaar, woordvoerder van die Johannesburgse metropolisiediens, is twee betogers in verband met openbare geweld aangekeer. “Metropolisiebeamptes is al sedert 03:00 in Alexandra om die situasie dop te hou,” het Minnaar gesê.
’n Kennisgewing wat voor die betoging onder inwoners versprei is. Foto: Twitter
Meer oor: Herman Mashaba | Alexandra | Johannesburg | Padsluitings | Betoging